Ekhva suunnittelee uusia vammaispalveluyksiköitä Ruokolahdelle

Etelä-Karjalan hyvinvointialueella (Ekhva) on tarve vahvistaa omaa toimintaa vammaisten ympärivuorokautisen asumisen tuen palveluissa.

Kahden uuden ympärivuorokautisen asumisen tuen yksikön perustaminen Ruokolahdelle on Etelä-Karjalan hyvinvointialueen aluehallituksen 17.11.2025 kokouksen asialistalla päätettävänä.

Ruokolahden keskustasta on vapautunut 16-paikkainen, vammaisten ympärivuorokautiseen palveluasumiseen hyvin soveltuva yksikkö, entinen Iltatähti. Yksikkö on ollut kesään 2025 saakka Ekhvan ikääntyneiden asumisen palvelujen käytössä. Samasta pihapiiristä ennakoidaan vapautuvan ikääntyneiden palveluista myös 12-paikkainen yksikkö loppuvuodesta 2026, joka soveltuu niin ikään vammaispalvelujen järjestämiseen.

− Ekhva voisi järjestää yhteistä päiväaikaista toimintaa molempien yksiköiden asukkaille ja turvata riittävän henkilöstön sekä osaamisen vammaispalveluiden asiakkaita ajatellen − on tärkeää, että palvelukokonaisuutta keskitetään ja palvelut ovat muiden itsenäistä elämää tukevien päivittäispalvelujen äärellä, sosiaalipalveluiden toimialuejohtaja Anu Koivumäki sanoo.

Ruokolahdelle valmistuu kesällä 2026 myös uusi hyvinvointikeskus, jonka yhteyteen valmistuu itsenäisempään elämään soveltuvia asuntoja, jotka voivat soveltua myös vammaisten henkilöiden käyttöön ja tukevat vammaisten asumisen palvelujen rakenteen keventämistä, sekä tukevat vammaisten henkilöiden itsenäistä elämää.

Uuden vammaispalvelujen ympärivuorokautisen asumisen tuen yksikön nimeksi tulisi Sydänrinne – sen aloittamisajankohdan tarkentuessa asiasta tiedotetaan uudestaan. Uuteen yksikköön asukkaat tulevat hyvinvointialueen palvelutarpeen arvioinnin perusteella.

- Uusien yksiköiden perustaminen luo myös mahdollisuuden siihen, että tilaa vapautuu toisaalla ostopalveluiden kotiuttamiseen. Kustannuskehityksen ennakointi on hallittavampaa omassa toiminnassamme, Anu toteaa.

Lisätietoja:

Anu Koivumäki, sosiaalipalveluiden toimialuejohtaja, puh. 040 768 8783, anu.koivumaki@ekhva.fi

Artikkeli Ekhva suunnittelee uusia vammaispalveluyksiköitä Ruokolahdelle julkaistiin ensimmäisen kerran DEV Etelä-Karjalan hyvinvointialue.